30.11.2022

**Høring af ny klinisk kvalitetsdatabase, Databasen for COVID-19 senfølger (DACOVID)**

Kære samarbejdspartner

Vi gennemfører nu en høringsproces blandt relevante interessenter for at understøtte opbakning til og involvering i Databasen for COVID-19 senfølger (DACOVID) samt medvirke til yderligere kvalificering af databasen.

Vedlagte dokument, Definition af omfattende enheder, population og opgørelser i databasen, er en samlet beskrivelse af databasen og udgangspunktet for høringen.

I er velkomne til at sende høringsmaterialet bredt ud i jeres organisation, men vi vil bede om, at I laver et samlet høringssvar for jeres organisation. Derudover må I meget gerne skrive jeres høringssvar i vedlagte skabelon, hvor der er mulighed for både at give generelle input samt specifikke input til omfattede enheder, population og opgørelser.

Frist for høringssvar er **senest onsdag den 1.2.2023** til kontaktperson for databasen, Julie Andersen, juland@rkkp.dk.

Høringssvar bliver behandlet i styregruppen på et møde i starten af marts 2023. Derefter bliver der udarbejdet en høringsrapport, som samler høringssvar og styregruppens konklusion. Høringsrapporten offentliggøres på databasens hjemmeside.

**Baggrund om Databasen for COVID-19 senfølger**

Etablering af databasen er påbegyndt i det tidlige forår 2021 som følge af et stort ønske i ledelseskredse og blandt klinikere om en fælles national platform for den nye sygdom, COVID-19 senfølger.

En tværfaglig og tværsektoriel styregruppe har siden arbejdet med etableringen med udgangspunkt i nedenstående formål med databasen og præmis for etablering.

**Formål** med databasen er at:

* medvirke til et samlet overblik over omfanget af senfølger efter COVID-19.
* understøtte standardiseret, høj kvalitet i udredning og behandling af patienter med COVID-19 senfølger på tværs af landet og på tværs af sektorer.
* være ramme for videndeling, erfaringsudveksling, sparring og initiativer for den nye patientgruppe.
* være med til at implementere forbedringer og evidensbaserede sundhedsfaglige indsatser i takt med, at viden om og erfaringer med patientgruppen stiger.

**Præmis** i etableringen er at:

* anvende eksisterende registre som datakilder for at undgå dobbeltindtastninger og for ikke at øge registreringsbyrden i klinikken.
* imødekomme et stærkt ønske om hurtig etablering af databasen for at få et nationalt overblik over patientgruppen.
* imødekomme et behov for tid til at samle erfaringer og viden om patientgruppen.
* at balancere de to modstridende behov ved at gå atypisk til værks og implementere databasen i to faser, hvor fase 1 udelukkende rummer deskriptive opgørelser, mens fase 2 supplerer med kvalitetsmåling.

Databasen har afrapporteret deskriptive opgørelser til regionernes ledelsesinformationer siden november 2021. Yderligere er der offentliggjort udvalgte deskriptive opgørelser i en præliminær rapport i hhv. marts og september 2022.

I kan læse mere om databasen herunder se medlemmer af styregruppen og seneste præliminære rapport på databasens hjemmeside [Databasen for COVID-19 senfølger - RKKP](https://www.rkkp.dk/kvalitetsdatabaser/databaser/databasen-for-covid-19-senfoelger/)

På vegne af styregruppen - med venlig hilsen

**Anne Øvrehus**

Formand for styregruppen

Cheflæge på Infektionsmedicinsk Afdeling, Odense Universitetshospital

**Julie Andersen**

Kontaktperson for databasen, Regionernes Kliniske Kvalitetsudviklingsprogram

**Vedlagt høringsmateriale**

* Definition af omfattende enheder, population og opgørelser i databasen
* Oversigt over relevante interessenter - høringsparter
* Skabelon til høringssvar